Tristan Jarry

Tristan Jarry (*29. apríl, 1995, Surrey, Britská Kolumbia, Kanada) je kanadský hokejový brankár, ktorý aktuálne pôsobí v tíme Pittsburgh Penguins v National Hockey League. 

Bol dvakrát súčasťou All-Star Game NHL (2020,2022). V roku 2012 a 2014 získal majstrovský titul v juniorskej Western Hockey League a v roku 2017 bol spolu s Caseym DeSmithom vyhlásený za najlepšie brankárske duo v American Hockey League.

Kariéra

Juniorský hokej (WHL) 
Jarry hokejovo vyrastal na západe Kanady. Od 16 rokov pôsobil vo Western Hockey League v tíme Edmonton Oil Kings, kde pôsobil v rokoch 2011 až 2015.

Jeho najlepšou sezónou vo WHL bol ročník 13/14, keď v základnej časti odchytal až 63 zápasov (doteraz jeho kariérne maximum) a priviedol Edmonton k ich druhému titulu za tri roky (v roku 2012 bol iba náhradníkom a do bojov nezasiahol). V Play-Off odchytal 21 zápasov a pripísal si 92,5% úspešnosť zákrokov.

V roku 2013 bol Jarry vybraný v 2. kole (celkovo 44.) tímom Pittsburgh Penguins ako druhý najvyššie draftovaný brankár toho roku. Prvým bol Zach Fucale tímom Montreal Canadiens (celkovo 36.). 

Pittsburgh so Jarrym podpísal 8. septembra 2013 vstupný dvojcestný kontrakt vo výške 3,171 amerických dolárov (cca 630 tisíc ročne).

AHL a debut v NHL 
V rokoch 2015 až 2019 pôsobil Jarry v American Hockey League, kde obliekal dres farmy Pittsburghu Penguins - Wilkes-Barre/Scranton Penguins. Jeho najlepšou sezónou sa stal ročník 16/17, keď v 45 zápasoch získal 92,5% úspešnosť zákrokov a 28 výhier. Spolu s Caseym DeSmithom získali cenu za najlepšie brankárske duo AHL. 

V sezóne 16/17 Jarry zároveň debutoval v NHL, keď odchytal v drese Penguins jediný zápas, v ktorom inkasoval tri góly a prehral. 

V lete 2017 bol tímom Vegas Golden Knights draftovaný v expanznom drafte dlhoročný brankár Pittsburghu Marc-André Fleury a novou dvojkou v bránkovisku sa mali stať Jarry a Matt Murray, ktorý Penguins doviedol k Stanleyho poháru v uplynulom Play-off.

Pittsburgh Penguins 
Jarry nedokázal v ročníku 17/18 obhájiť pozíciu dvojky a postupne bol z nej vytlačený náhradníkom Caseym DeSmithom. Jarry si pritom v 26 zápasoch síce pripísal až 14 víťazstiev a 90,8% úspešnosť zákrokov. Pittsburgh s ním po sezóne predĺžil zmluvu za prakticky totožných podmienok na ďalšie dva roky.

Sezónu 18/19 Jarry strávil znova v AHL, keď do NHL zasiahol iba do dvoch duelov, ktoré oba prehral.

Zlomová sa pre neho stala sezóna 19/20, keď bol DeSmith poslaný na "farmu" a Jarry bol odskúšaný ako nová dvojka tímu. V 33 zápasoch tak vychytal 20 výhier a udržal 92,1% úspešnosť zákrokov, čím predčil Matta Murayho, ktorého výkonnosť sa prepadla až na 89,9% úspešnosť. Jarry zasiahol aj do jedného zápasu Play-Off, kde dokázal inkasovať jediný krát a hoc Penguins zápas prehrali, Jarry presvedčil vedenie klubu, že je budúcnosťou tímu. V tejto sezóne sa Jarry prvýkrat zúčastnil All-Star Game. 

V lete 2020 bol Murray vymenený do tímu Ottawa Senators a Jarry podpísal svoj prvý jednocestný kontrakt, keď sa s Pittsburghom dohodli na trojročnej zmluve, ktorá mu ročne vynesie 3,5 milióna amerických dolárov. V sezónach 20/21 s 21/22 bol tak Jarry, ako brankárska jednotka, až na 26. mieste vo výške mzdy spomedzi brankárov.

V sezóne 20/21 sa okolo Jarryho vytvorili pochybnosti. Jeho výkonnosť výrazne klesla a v skrátenom ročníku kvôli pandémii COVID-19 odchytal iba 39 zápasov a udržal si 90,9% úspešnosť zákrokov. Penguins sa však dokázali prebojovať do Play-Off, kde sa postavili New York Islanders. Tu Jarry podal katastrofálny výkon, keď v 6 zápasoch inkasoval až 21 gólov, zaznamenal 88,8% úspešnosť zákrokov. Obrana Pittburghu pritom podľa metrík podávala výborné výkony a Jarry inkasoval až 6 gólov z nepravdepodobných pozícii. Medzi brankármi, ktorí sa zúčasntili Play-off v roku 2021 bol tak štatisticky najhorší. Z poľa fanúšikov sa tak zniesol sentiment za legendou Marcom-Andrém Fleurym a vlna ostrej kritiky Jarryho. To vyústilo v jeho obrovskú chybu v štvrtom zápase, keď prihral útočníkovi Islanders Joshovi Baileymu, ktorý rozhodol zápas v druhom predĺžení. 

Jarry sa v sezóne 21/22 však vrátil k svojej elitnej výkonnosti a v 58 zápasoch, z ktorých 34 vyhral, potvrdil svoju pozíciu jednotky tímu. V sezóne si navyše pripísal 91,9% úspešnosť zákrokov a priemer inkasovaných gólov na zápas 2,42 a druhýkrát v kariére bol vybraný do All-Star Teamu NHL. Pittsburgh sa znova prebojoval do Play-Off, kde však utrpel v prvom zápase prvého kola (proti New York Rangers) zranenie dolnej časti tela a sériu nedochytal. V bránke ho zastúpil Casey DeSmith, ktorý však tiež utrpel zranenie a v sérii sa tak predstavil tretí brankár Pittsburghu - Louis Domingue. Pittsburgh napokon s Rangers prehral 4:3 na zápasy.

V sezóne 22/23 bude Jarry pokračovať ako prvý brankár Pittsburgh Penguins.

Súkromný život 
Jeho sesternica Kristine sa takisto venovala ľadovému hokeju, ale iba na juniorskej úrovni. So športom skončila v roku 2014.

Referencie 

Hráči Pittsburgh Penguins
Kanadskí hokejoví brankári
Hokejisti draftovaní klubom Pittsburgh Penguins
Brankári Pittsburgh Penguins